Ir-Regolament tal-Kummissjoni (KE) Nru 1272/2002
tat-12 ta’ Lulju 2002
li jemenda l-kodiċi u d-deskrizzjonijiet ta’ ċerti prodotti elenkati fl-Anness tar-Regolament tal-Kunsill (KEE) Nru 827/68 dwar l-organizzazzjoni komuni tas-suq f’ċerti prodotti elenkati fil-lista fl-Anness II tat-Trattat
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 234/79 tal-5 ta’ Frar 1979 dwar il-proċedura biex taġġusta n-nomenklatura tat-Tariffa Komuni Doganali wżata għall-prodotti agrikoli [1], kif l-aħħar emendat bir-Regolament (KE) Nru 3290/94 [2], u partikolarment l-Artikolu 2(1) tiegħu,
Billi:
(1) L-Anness I tar-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u ta’ l-istatistika u dwar it-Tariffa Komuni Doganali [3], kif l-aħħar emendat bir-Regolament tal-Kummissjoni (KEE) Nru 969/2002 [4], fih in-Nomenklatura Magħquda preżentament fis-seħħ.
(2) Uħud mill-kodiċi u d-deskrizzjonijiet fl-Anness tar-Regolament tal-Kunsill (KEE) Nru 827/68 [5], kif l-aħħar emendat bir-Regolament (KE) Nru 195/96 [6], ma jikkorrispondux aktar ma’ dawk fin-Nomenklatura Magħquda. L-Anness tar-Regolament (KEE) Nru 827/68 għandu għalhekk jiġi emendat. Biex ikun iffaċilitat il-qari, l-Anness ma’ dak ir-Regolament għandu jiġi mibdul bl-Anness il-ġdid u mġedded.
(3) Il-miżuri li hemm provvediment dwarhom f’dan ir-Regolament huma bi qbil ma’ l-opinjoni tal-Kumitati ta’ Ġestjoni kollha kkonċernati,
ADOTTAT DIN IR-REGOLAMENT:
L-Artikolu 1
L-Anness mar-Regolament (KEE) Nru 827/68 huwa mibdul bl-Anness ta’ hawn.
L-Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-12 ta’ Lulju 2002.